राजस्थान में 15 दिन में 20 की मौत, ऐसा 15 साल में पहली बार; MP में बूंदाबांदी
Weather Forecast State-Wise Weather Conditions Latest News Update मौसम विभाग के मुताबिक, राजस्थान और दिल्ली समेत 9 राज्यों में मंगलवार को आंधी, बिजली के साथ बारिश होने की संभावना है।
राजस्थान, MP और दिल्ली समेत 9 राज्यों में मंगलवार को मौसम बदल गया। दिल्ली में शाम को तेज आंधी से साथ बारिश हो रही है। MP में भी बूंदाबांदी हुई है। राजस्थान में पिछले तीन दिन बारिश से जुड़ी घटनाओं में 20 लोगों की मौत हो गई है। मई के महीने में पिछले 15 सालों में ऐसा पहली बार हुआ। पिछले 24 घंटों में राज्य के 10 जिलों में आंधी चली। इससे कई जगह भारी नुकसान हुआ।
उधर, IMD ने बताया कि आज देर रात तक राजस्थान, पंजाब, हिमाचल प्रदेश, उत्तर प्रदेश, गुजरात, कर्नाटक, केरल और तमिलनाडु के कुछ हिस्सों में हल्की से भारी बारिश होने के आसार हैं। वहीं, दिल्ली में 4 जून तक हल्की और तेज बारिश हो सकती है।
IMD के मैप से समझिए...... आज का मौसम
राजस्थान: 26 जिलों के लिए भारी 24 घंटे, तूफान-बारिश का अलर्ट 
राजस्थान में आंधी-बारिश का सिलसिला लगातार जारी है। जोधपुर, जयपुर संभाग में बदले मौसम का असर सबसे अधिक देखने को मिल रहा है। यहां तेज बारिश और हवा की रफ्तार जानलेवा साबित हो रही है। मौसम विभाग ने प्रदेश के 26 जिलों में अगले 24 घंटे तेज बारिश और तूफान का अलर्ट जारी किया है। लगातार हो रही बारिश के कारण जयपुर समेत कई इलाकों में न्यूनतम तापमान 15 डिग्री के करीब पहुंच गया है। दिन के तापमान में 12 डिग्री की गिरावट दर्ज की गई है। पूरी खबर पढ़ें...
मध्य प्रदेश: भोपाल, ग्वालियर और भिंड में तेज बारिश, ओले गिरे, श्योपुर में उफान पर नदी-नाले
मध्यप्रदेश में बेमौसम बारिश का दौर जारी है। मंगलवार को भी प्रदेश के कई हिस्सों में तेज आंधी के साथ पानी गिरा। कुछ इलाकों में ओले भी गिरे है। राजधानी भोपाल में दोपहर बाद बादल छा गए और शाम को बारिश होने लगी। ग्वालियर में तेज बारिश के साथ ओले भी गिरे। वहीं रतलाम के जावरा, मंदसौर, नीमच, गुना, राजगढ़ और भिंड में दोपहर को तेज बारिश हुई। श्योपुर में तो नदी नाले उफान पर आ गए। पूरी खबर पढ़ें...
दिल्ली: आंधी के साथ हल्की बारिश 
दिल्ली में मंगलवार शाम मौसम बदला और तेज आंधी के साथ हल्की बारिश होने लगी। IMD के मुताबिक, अगले तीन दिन तेज हवा, गरज के साथ हल्की और मध्यम बारिश हो सकती है। इसके अलावा, राज्य में 6 दिन तापमान सामान्य से कम रहेगा। लू नहीं चलेगी। सोमवार को न्यूनतम तापमान सामान्य से 5 डिग्री कम 21.8 डिग्री सेल्सियस दर्ज किया गया था।
UP के 24 शहरों में आंधी-बारिश का अलर्ट 
यूपी के 24 शहरों में मंगलवार को आंधी-बारिश का अलर्ट है। राज्य के मौसम विभाग के अनुसार, बिजनौर, मुजफ्फरनगर, मुरादाबाद, अमरोहा, जौनपुर, प्रतापगढ़, सुल्तानपुर, आजमगढ़, अंबेडकर नगर, संत रविदास नगर और वाराणसी समेत 24 जिलों में बारिश होने के आसार हैं। इस दौरान आंधी चल सकती है। पश्चिमी और पूर्वी जिलों में 60 किमी प्रतिघंटा की रफ्तार से आंधी चलने और गरज-चमक के साथ बारिश के आसार हैं। पूरी खबर पढें...
अन्य राज्यों का हाल...
बिहार: पटना समेत कई जिलों में फिर बढ़ेगी गर्मी, 5 दिनों तक शुष्क बना रहेगा मौसम
बिहार में आज भी मौसम शुष्क बना रहेगा। बेगूसराय और मोतिहारी को छोड़कर सोमवार को पटना समेत सभी जिलों का मौसम शुष्क बना रहा। पटना समेत राज्य के 33 जिलों के अधिकतम तापमान में सोमवार को बढ़ोतरी दर्ज की गई। पूरी खबर पढें...
हिमाचल प्रदेश: शिमला में ठंड का रिकॉर्ड टूटा, मई के आखिरी सप्ताह में 14 साल बाद 9.9 डिग्री तापमान रिकॉर्ड
हिमाचल में ऑरेंज अलर्ट के बीच बीती रात कुंजम दर्रा और रोहतांग की ऊंची चोटियों पर हल्का हिमपात और अन्य इलाकों में भारी बारिश हुई। मौसम विभाग ने प्रदेश में 4 जून तक मौसम खराब रहने की संभावना जताई है। बारिश के बाद तापमान में भारी गिरावट दर्ज की गई। पूरी खबर पढ़ें...
हरियाणा: राज्य में 40 KMPH की रफ्तार से चलेंगी हवाएं, मौसम विभाग ने यलो अलर्ट किया जारी
हरियाणा में अभी 3 दिनों तक मौसम खराब रहेगा। इस दौरान 30 से 40 किलोमीटर की रफ्तार से हवाएं चलेंगी। चंडीगढ़ मौसम विभाग ने इसे लेकर सभी जिलों के लिए यलो अलर्ट जारी किया है। इस दौरान गरज और चमक के साथ बारिश होगी। पूरी खबर पढ़ें...
बेंगलुरु में तेज बारिश, दिन में वाहनों की लाइट जलानी पड़ी
कर्नाटक के बेंगलुरु में मंगलवार को तेज बारिश हुई। लोगों को दिन में ही सड़कों पर वाहनों की लाइट जलानी पड़ी। कई जगह पानी भर गया इससे शहर का ट्रैफिक बुरी तरह प्रभावित हुआ। IMD ने बेंगलुरु के ल‍िए येलो अलर्ट जारी करते हुए आसपास के इलाकों में अगले पांच द‍िनों तक भारी बार‍िश की संभावना जताई है।